b'\n_START_ARTICLE_\nFederico Barocci\n_START_PARAGRAPH_\nFederikas Baro\xc4\x8dis (it. Federico Barocci, tikr. Federico Fiori, apie 1526-28 m. - 1612 m. rugs\xc4\x97jo 30 d.) \xe2\x80\x93 ital\xc5\xb3 renesanso dailininkas i\xc5\xa1 Urbino. Buvo svarbi jungtis tarp Auk\xc5\xa1tojo renesanso dail\xc4\x97s ir baroko.\n_START_SECTION_\nBiografija\n_START_PARAGRAPH_\nFederikas Fjoris gim\xc4\x97 apie 1526-28 m. Urbine, meninink\xc5\xb3 \xc5\xa1eimoje. V\xc4\x97liau jis bus pramintas Barocci (liet. reik\xc5\xa1t\xc5\xb3 dvirat\xc4\xaf ve\xc5\xbeim\xc4\x97l\xc4\xaf) pravarde nuo t\xc4\x97vo pravard\xc4\x97s. T\xc4\x97vas Ambrogio buvo skulptorius ir, tikriausiai, Federikas pirmuosius mokslus i\xc5\xa1\xc4\x97jo pas j\xc4\xaf. Po to dail\xc4\x97s mokinosi pas Battista Franco ir d\xc4\x97d\xc4\x99 Bartolomeo Genga. Apie 1548 m. Baro\xc4\x8dis atvyko \xc4\xaf Rom\xc4\x85 mokytis dail\xc4\x97s. Baro\xc4\x8dio stiliaus susiformavimui \xc4\xaftakos tur\xc4\x97jo Rafaelis, Andrea del Sartas, Kored\xc5\xbeas. Ypa\xc4\x8d pastarojo dail\xc4\x97s maniera pasirei\xc5\xa1kia Federiko darbuose. Po ketveri\xc5\xb3 met\xc5\xb3 Romoje Baro\xc4\x8dis gr\xc4\xaf\xc5\xbeo \xc4\xaf Urbin\xc4\x85, ta\xc4\x8diau beveik i\xc5\xa1 kart po to buvo pakviestas atgal popie\xc5\xbeiaus Pijaus IV-ojo Belvederio r\xc5\xabm\xc5\xb3 dekoravimui. Bedirbdamas Romoje Baro\xc4\x8dis prad\xc4\x97jo sunkiai sirgti. Am\xc5\xbeinink\xc5\xb3 liudijimu, j\xc4\xaf band\xc4\x97 nunuodyti konkurentai. Bijodamas tolesni\xc5\xb3 buvimo Romoje pasekmi\xc5\xb3 Baro\xc4\x8dis apie 1563 m. gr\xc4\xaf\xc5\xbeo \xc4\xaf Urbin\xc4\x85, kur praleido likusi\xc4\x85 gyvenimo dal\xc4\xaf. Buvo remiamas vietos kunigaik\xc5\xa1\xc4\x8dio Francesco Maria II della Rovere. Svarbiausi Baro\xc4\x8dio darbai buvo sukurti Urbine ir jo apylinki\xc5\xb3 miesteliuose._NEWLINE_Urbine susiformavo originalus Baro\xc4\x8dio stlius, kuriame jis derino Kored\xc5\xbeo ir venecijie\xc4\x8di\xc5\xb3 dailinink\xc5\xb3 \xc4\xaftakas. Tuo metu pla\xc4\x8diai paplit\xc4\x99s manierizmas irgi tur\xc4\x97jo poveikio jo darbams. Ta\xc4\x8diau Baro\xc4\x8dis manieristinius bruo\xc5\xbeus naudojo saikingai, pabr\xc4\x97\xc5\xbedamas tik detal\xc4\x97se. Tarp tuo metu dominavusio manieristini\xc5\xb3 darb\xc5\xb3 \xc5\xa1altumo Baro\xc4\x8dio darbai pasi\xc5\xbeym\xc4\x97jo \xc5\xa1velniomis ir \xc5\xa1iltomis spalvomis, pie\xc5\xa1iniai atlikti labai delika\xc4\x8diai (pvz., \xe2\x80\x9eJaunos moters portretas\xe2\x80\x9c). Jo darb\xc5\xb3 scenos paprastos, pagrindiniam motyvui i\xc5\xa1ry\xc5\xa1kinti dailininkas naudojo rai\xc5\xa1k\xc5\xb3 \xc5\xa1viesotamsos (chiaroscuro) efekt\xc4\x85 ir vaiskias raudonas spalvas, kuo priart\xc4\x97jo labiau prie baroko dail\xc4\x97s v\xc4\x97lesni\xc5\xb3 meistr\xc5\xb3, Rubenso ir Berninio. Tikriausiai garsiausiu Baro\xc4\x8dio darbu \xc4\xafvardijamas paveikslas \xe2\x80\x9eMadonna del Popolo\xe2\x80\x9c (\xc5\xbdmoni\xc5\xb3 Madona). Jo darbuose jau\xc4\x8diamas svyravimas tarp manieristinio parodomojo stiliaus ir religin\xc4\x97s egzaltacijos scen\xc5\xb3. Federikas Baro\xc4\x8dis mir\xc4\x97 1612 m. rugs\xc4\x97jo 30 d. Gyvenimo gale, pasakojama, buvo pakrikusios sveikatos ir elgesio. Tai ai\xc5\xa1kinama praeities bandymo j\xc4\xaf nunuodyti pasekm\xc4\x97mis. Palaidotas San Francesco (\xc5\xa0v. Pranci\xc5\xa1kaus) ba\xc5\xbeny\xc4\x8dioje Urbine.'